ከአፋር ክልል ወደ አማራ ክልል የሚገቡ ዜጎች ላይ ከፍተኛ ቁጥጥር እየተደረገ መሆኑ ተገለጸ፡፡
ባሕር ዳር፡ ሚያዝያ 15/2012 ዓ.ም (አብመድ) የኦሮሞ ብሔረሰብ አስተዳድር ከጅቡቲ እና ከሌሎች የዐረብ ሀገራት በመነሳት በአፋር ክልል የሚገቡ የኢትዮጵያ ዜጎች ላይ ተገቢውን ቁጥጥር እያደረገ መሆኑ አስታውቋል፡፡ የኮሮና ቫይረስ ወረርሽኝን ቀድሞ ለመከላከል የብሔረሰብ አስተዳድሩ የኮሮና ቫይረስ ወረርሽኝ መከላከል ኮማንድ ፖስት ከሚተገብራቸው ውስጥ አንዱ ድንበሮችን መቆጣጠር ነው፡፡ኮማንድ ፖስቱ በአፋር ክልል አድርገው ወደ ኦሮሞ ብሔረሰብ አስተዳድር የሚገቡ ዜጎች በባቲ፣ ደዌ ሀረዋ፣ አርጡማ ፉርሲ እና ጅሌ ጥሙጋ ወረዳዎች ጊዜያዊ ማቆያ በማዘጋጀት ቁጥጥር እየተደረገ መሆኑን የኦሮሞ ብሔረሰብ አስተዳድር ዋና አስተዳዳሪ እና የኮማንድ ፖስቱ ሰብሳቢ አቶ “በባቲ ወረዳ ቡርቃ ቀበሌ የሙቀት መለኪያ ማዕከል በማዘጋጀት የ24 ሰዓት አገልግሎት እየሰጠን ነው፡፡ በሙቀት መለኪያ መሣሪያ በመጠቀም ቫይረሱ ሊኖርባቸው ይችላል ብለን የጠረጠርናቸውን ሰዎች ወደ ለይቶ ማቆያ እንውስዳቸዋለን፡፡ ባቴ ወረዳ ብቻ ሳይሆን አርጡማ ፉርሲ፣ ጅሌ ጥሙጋ እና ደዌ ሀረዋ ወረዳዎች ላይም በቂ የሆኑ የማቆያ ክፍል በማዘጋጀት የቁጥጥር ሥራዉን እየሠራን ነው” ብለዋል አቶ አህመድ፡፡ ሌሎች ከአፋር ክልል በእግራቸው የሚገቡ ሰዎችን የተደራጀው የፀጥታ አካል ቁጥጥር አድርጎ ወደ ማቆያ ክፍል እንዲያስገባ እየተደረገ መሆኑንም ጠቁመዋል፡፡በማቆያ ክፍል ተለይተው 14 ቀናት የቆዩ ሰዎች ወደ ብሔረሰብ አስተዳድሩ እንዲገቡ የተደረገ ሲሆን አሁን ላይ የቆይታ ጊዜያቸውን ያልጨረሱ 21 ሰዎች በለይቶ ክትትል ማድረጊያዎች እንዳሉም አብራርተዋል፡፡ “እነዚህ ዜጎች ቁጥጥር ሳይደረግባቸው የሚገቡ ከሆነ ከኦሮሞ ብሔረሰብ አስተዳድር ባለፈ ሰሜን ሸዋ እና ደቡብ ወሎ ዞኖች ብሎም እስከ ሀገር ድረስ የሚያደርሱት ጉዳት ከፍተኛ ነው“ ያሉት የብሔረሰብ አስተዳድሩ የኮማንድ ፖስት ሰብሳቢ፣ ክልሉም ሆነ የፌዴራሉ መንግሥት ለተዘጋጀው ማቆያ ክፍል አስፈላጊውን ግብዓት በማሟላት ድጋፍ እንዲያደርጉም ጥሪ አቅርበዋል፡፡ዘጋቢ፡- ብሩክ ተሾመ